Licem u lice - s Barackom Obamom
U Nacionalnoj galeriji u Washingtonu posjetitelji mogu vidjeti budućeg američkog predsjednika na impresivnim fotografijama Martina Scho
Na inauguraciju novoizabranog američkog predsjednika Baracka Obame 20. siječnja u Washingtonu doći će, kako se očekuje, milijuni ljudi. No, približiti se predsjedniku bit će gotovo nemoguće. Međutim, posjetitelji će gospodina Obamu moći vidjeti izbliza na novoj izložbi naslovljenoj "Face to Face," "Licem u lice", u washingtonskoj Nacionalnoj galeriji portreta. Za predsjedničku inauguraciju Baracka Obame planira se parada koja će se kretati duž avenije Pennsylvania sve do Bijele kuće. Očekuje se da će milijuni ljudi zakrčiti ulice u nadi da će, barem na trenutak, uživo vidjeti prvog američkog predsjednika afričkog podrijetla. No, posjetitelji Washingtona Baracka Obamu mogu detaljnije i intimnije pogledati u Nacionalnoj galeriji portreta. Ova je zgrada služila kao mjesto svečanog bala povodom inauguracije Abrahama Lincolna 1865. godine, svega nekoliko tjedana prije njegovog atentata. Sada se u galeriji nalazi nekoliko portreta ovog 16.-og po redu američkog predsjednika iz savezne države Illinois. No, pravu pozornost izložbe"Licem u lice" privlači drugi predsjednik iz države Illinois, Barack Obama. Fotografiju veličine jedan metar 56 centimetara i širine 27 centimetara izradio je fotograf rođen u Njemačkoj, Martin Schoeller. Njegovi radovi objavljivani su u časopisima Gentleman’s Quarterly, Vogue i The New Yorker. Ovaj bivši asistent slavne fotografkinje Annie Liebovitz, uslikao je gospodina Obamu 2004. godine za posebno izdanje časopisa GQ na temu - muškarac godine. Budući predsjednik se na ovoj fotografiji ne smiješi, a ona je odrezana tako da pokazuje samo njegovo lice i dio vrata, ispred gole, jednostavne bijele pozadine. Schoeller je Glasu Amerike rekao da portret snimljen iz takve blizine čini fotografiju iskrenijom, a to nije lako postići, osobito kad se radi o javnim ili slavnim osobama. "Svidio mi se ovaj specifičan okvir jer mislim da je objektivniji nego drugi. Obama se često smije, jer ima izuzetno lijep osmijeh, a znamo da ljudi često poziraju na onaj način na koji misle da izgledaju dobro. No, budući da se on osjećao prirodno mislim da sam dobio dobru, kvalitetnu sliku," kaže Martin Schoeller. Međutim, ironija je htjela da časopis GQ za svoj članak odabere jednu drugu Schoellerovu fotografiju – onu na kojoj se Barack Obama smiješi. Kustosica Nacionalne galerije portreta Anne Goodyear kaže da je muzej namjerno odabrao ovu, ozbiljniju fotografiju za svoju izložbu: "Mislim da je vrlo važno da imamo ovu sliku koja već sada odražava samopouzdanje i odlučnost za koje je jasno da su ga održale u vrlo teškoj političkoj kampanji. Mislim da su to kvalitete koje želimo zadržati za povijest i za buduće generacije koje će posjetiti našu galeriju." Ova fotografija Baracka Obame izložena je do jedne slične fotografije, njegovog suparnika u nedavno završenoj predsjedničkoj utrci, republikanskog senatora Johna McCaina. Na susjednim zidovima nalaze se fotografije glumaca poput Jacka Nicholsona, Angeline Jolie i umjetničke fotografkinje Cindy Sherman. Schoellerova fotografija snimljena je na fotografskoj filmskoj vrpci, a potom je digitalno obrađena. Schoeller kaže da je odabrao fotografski film zbog toga što digitalne fotografije sadrže previše dubine i fokusa. Film mu, kaže, dozvoljava da unese publiku u fotografiju – posebice slučajuoči i usta, za koja kaže da su najdojmljiviji dio ljudskog lica. On dodaje da bi digitalna fotografija izgledala oštrije i više tehnički. Vince Aletti, fotografski kritičar za časopis The New Yorker, kaže da Schoellerov stil odiše određenom intimnošću s modelima, koja gotovo da graniči s nametanjem: "Portreti vas uvijek pozivaju da iz njih iščitavate mnogo. Mislite da o nekome nešto znate, ali još uvijek bi željeli o njima saznati više. Schoellerova djela nas upravo pozivaju da im se približimo više nego što to obično činimo. Mislim da to modelima daje svojevrsni osjećaj razgolićenosti. U Shoellerovim portretima oni se ne mogu nigdje sakriti." Tijekom ovogodišnje predsjedničke kampanje Martin Schoeller je prodao 250 manjih verzija ove Obamine fotografije, svaku za 250 dolara. Taj je novac iskorišten za podršku predsjedničke kampanje gospodina Obame. Ova izložba bit će otvorena u Nacionalnoj galeriji portreta do 27. rujna 2009. godine.